Budem pracovať v tvojom kráľovstve

(z apoštolského prísľubu saleziána spolupracovníka PAŽ čl. 32, § 2.)

**Meditácie nad Božím kráľovstvom (Mt 13,1-52)**

Obsah

[Streda 2](#_Toc126226738)

[Večerné slovko 2](#_Toc126226739)

[Štvrtok doobeda 2](#_Toc126226740)

[0. Téma: Hodnotenie roka – zo slov sv. Pavla v Miléte (Sk 20,17-19) 2](#_Toc126226741)

[Štvrtok poobede 3](#_Toc126226742)

[1. Kristovi učeníci sa stávajú učeníkmi kráľovstva 3](#_Toc126226743)

[Piatok doobeda 5](#_Toc126226744)

[2. Podobenstvo „o rozsievačovi“ 5](#_Toc126226745)

[Piatok poobede 7](#_Toc126226746)

[3. Tri pokušenia učeníkov 7](#_Toc126226747)

[Sobota doobeda 9](#_Toc126226748)

[4. Poklad, Perla, Sieť plná rýb 9](#_Toc126226749)

[Sobota poobedie 11](#_Toc126226750)

[5. NÁVRAT K TEXTU – pochopili ste to všetko? 11](#_Toc126226751)

[Nedeľa doobeda 12](#_Toc126226752)

[6. Žiť v dôvernosti s tajomstvom ako Mária (EG 287-288) 12](#_Toc126226753)

[Prílohy 13](#_Toc126226754)

[Podobenstvá 13](#_Toc126226755)

[Božie kráľovstvo - (Ján Pavol II., *Redemptoris missio*, 12-20. r. 1990) 14](#_Toc126226756)

[O horčičnom zrnku – O kvase. Poznámky a prepojenia so Starým zákonom 16](#_Toc126226757)

[Lístok Diognetovi (II-III. storočie) – Kresťania vo svete. 17](#_Toc126226758)

[František Evangelii gaudium 287-288 18](#_Toc126226759)

### Streda

# Večerné slovko

Je veľmi dôležité, aby sme počas duchovných cvičení mali srdce aspoň hodinu nerušene ponorené do nábožného sústredenia, lepšie však o niečo viac než o trochu menej. V takejto skúsenosti modlitby nič nemôže nahradiť čas. Pochybujem, že by sme mohli vedieť niečo o tom, čo je to modlitba, ak nie sme disponovaní aspoň raz zaplatiť jej cenu, to znamená, aby trvala dostatočne významný čas. Potom už naša modlitba nie je tá istá: stáva sa našou súčasťou. Je to niečo podobné ako v iných oblastiach: ľahkosť sa prejaví, ak venujeme pravidelnú námahu cvičeniu. Mohli by sme uviesť mnohé príklady. Podstata je v tomto. Všetko ostatné: čítanie, tvorba programu života, diskusie, objasnenia ... To je druhotné. Nikto nevstúpi (do duchovných cvičení), ak sa nerozhodne investovať svoj čas. Niekto by povedal, **stratiť svoj čas** pre Boha.

### Štvrtok doobeda

# 0. Téma: Hodnotenie roka – zo slov sv. Pavla v Miléte (Sk 20,17-19)

Prvé doobedie venujeme pohľadu do seba a do minulého roka. V prvej časti sa inšpirujeme slovami sv. Pavla, ktoré povedal pri rozlúčke s veriacimi efezskej kresťanskej komunity v Miléte (Sk 20,17-19):

*"Vy viete, ako som bol s vami celý čas od prvého dňa, čo som vkročil do Ázie; ako som slúžil Pánovi so všetkou pokorou v slzách a skúškach, ktoré na mňa doliehali.“*

1. **Vy viete** – oni vedia. Čo vedia o mne iní? Čo vyjadruje moje správanie? Ako komunikujem slovami?

2. **Bol som s vami** – s kým som „bol“? Nestalo sa mi, že som bol viac s tými, s ktorými som nemal byť a nebol som s tými a pre tých, pre ktorých som tu mal byť? Bol som s mladými? V konkrétnej službe? Srdcom? Alebo som na nich takmer zabudol?

3. **Slúžil som Pánovi**. Nebola moja služba otrocká? Nebola to len služba sebe samému? Nezanedbal/a som príliš veľa modlitieb a sv. omší a nie je to z mojej strany viac menej lacné ospravedlňovanie sa? Aký bol môj rast v modlitbe a v hlbšej účasti na Eucharistii?

4. **Pokora.** Pavol vidí svoje apoštolské pôsobenie ako pokorné. Iste sa o to usiloval. Apoštol si nenamýšľa, apoštol sa nevyvyšuje, pristupuje skromne, pokorne. To ho chráni od znechutenia. Bol som znechutený v apoštoláte, v spoločenstve?

5. **V slzách.** Pavol nezriedka spomína slzy. Isto však nebol uplakaný. Slzy svedčia o tom, že apoštolská evanjelizačná zanietenosť bola pre neho niečo osobné, citové, čo hýbalo celým jeho srdcom. Okrem sĺz Pavol spomína aj radosti, ktoré mu spôsobili jednotlivci, či komunity. Moje saleziánske povolanie sú aj radosť a slzy? Alebo je to niečo veľmi chladné a indiferentné? (inšpirované textom od C.M.Martiniho, [*Le confessioni di Paolo*](https://atma-o-jibon.org/italiano7/martini_confessioni_di_paolo5.htm))

6. Čo významné sa stalo? Za čo chcem ďakovať? Za čo odprosiť? Pokročil/a som? Kto nestúpa, klesá!

7. Napokon vo zvyšku voľného času sa modli: *Hovor Pane, tvoj sluha počúva*.

### Štvrtok poobede

*Priblížilo sa nebeské kráľovstvo*

# 1. Kristovi učeníci sa stávajú učeníkmi kráľovstva.

1. Saleziáni spolupracovníci sľubujú, že budú pracovať v Božom, alebo ako hovorí evanjelista Matúš, v nebeskom kráľovstve. Čo to vlastne znamená pracovať v Božom kráľovstve? Niekto to stotožní s prácou v Cirkvi, iní zase s apoštolátom, iní zase aj s modlitbou. Nuž priznajme si to úprimne, Božie kráľovstvo je veľmi tajomný výraz.

2. Sv. Justín (+ cca 180), kresťanský filozof a mučeník píše rímskym vrchnostiam: *vy ste počuli, že my očakávame príchod kráľovstva a myslíte si, že ide o nejaké pozemské kráľovstvo* (Justín, *Prvá apológia* XI, 1) a následne vysvetľuje, že kresťania neočakávajú nejaké pozemské kráľovstvo, ale nebeské. Zdalo by sa teda, že nebeské kráľovstvo je niečo, čo nás čaká po smrti. V evanjeliu však počúvame Ježiša, ktorý ohlasuje, že *Božie kráľovstvo sa priblížilo.* (Mt 4,17; Mk 1,15; Lk 10,9) Čo to znamená, že sa priblížilo? Že je tu? Iné miesta evanjelia zase hovoria: *Božie kráľovstvo už prišlo* (Mt 12,28) a tiež, že *Božie kráľovstvo sa vám vezme* (Mt 21,43) a inde zase: toto *kráľovstvo patrí deťom* (Mk 10,14-15). Lukáš nám zase hovorí, *že má byť zvestované* (Lk 9,60 a i.). A čo je obsahom „zvestovania Božieho kráľovstva“? Azda to, že sa postavíme na ulicu a budeme ľuďom hovoriť túto vetu? Evanjelium tiež hovorí, že *Božie kráľovstvo neprichádza tak, že by sa to dalo spozorovať.  Ani nepovedia: “Aha, tu je!” alebo: “Tamto je!”, lebo Božie kráľovstvo je medzi vami.* (Lk 17,20-21). Uvedomujeme si, že v Otčenášoch, ktoré denne viackrát vyslovíme, *prosíme o príchod Božieho kráľovstva*? Dajme si ruku na srdce: vieme naozaj, o čo vlastne prosíme?

3. Duchovné cvičenia nie sú priestorom na to, aby sme podrobne skúmali pojem Božieho kráľovstva v evanjeliách, prípadne v celom Novom zákone. V jednoduchosti sa počas týchto dní oprieme o 52 veršov Matúšovho evanjelia (Mt13,1-52), ktoré nám prinášajú 8 veľmi známych podobenstiev[[1]](#footnote-1): o rozsievačovi, o kúkoli medzi pšenicou, o horčičnom zrnku, o kvase, o poklade na poli, o perle a o sieti; a tiež dve vysvetlenia podobenstiev: o rozsievačovi a o kúkoli medzi pšenicou. Okrem prvého začínajú všetky vetou: *nebeské kráľovstvo je podobné/sa podobá*. Ježiš tu jasne hovorí, že učeníci dostávajú dar *poznať tajomstvá Božieho kráľovstva* (Mt 13,11) a záverečná veta zasa naznačuje, že porozumenie podobenstiev umožňuje *stať sa učeníkmi Božieho kráľovstva*. (Mt 13,52) Mohli by sme povedať, že tu ide o novú kvalitu nasledovania Krista, akoby nový nesmierne dôležitý stupeň učeníctva. Ten prvý spočíva v tom, že sme oslovení a povolaní Kristom – spoznali sme podmienky nasledovania (= viď DC 2022), ten druhý, ktorý sa pred nami otvára, je pozvanie vstúpiť hlbšie do poznania tajomstiev Božieho kráľovstva.

4. Okrem pojmu nebeské kráľovstvo je veľmi dôležité objasniť si, čo rozumieme pod slovom tajomstvo. Z ľudského hľadiska sa tajomstvo javí ako niečo tajomné, nepreskúmané, nepredvídateľné, nepochopiteľné. Z kresťanského hľadiska tajomstvo je skrytá pravda, ktorá sa v určitých momentoch niektorým ľuďom čiastočne odkrýva. Takto kresťan stojí pred tajomstvom Boha, ktorý vždy zostane tajomstvom, nemôžeme ho plne pochopiť a poznať, ale čiastočne o ňom niečo vieme, lebo Boh v Starom zákone a v Kristovi zjavil svoje tajomstvo. Do tajomstva sa teda dá prenikať, dá sa ho poznávať, dá sa z neho tešiť. A keďže Boha poznávame vždy len čiastočne, hovoríme, že spoznávame jeho tajomstvá.

5. Byť učeníkmi kráľovstva teda znamená nechať sa Kristom voviesť do tajomstva Božej prítomnosti, Božej vlády vo svete. Znamená to začať vnímať tajomstvo Cirkvi a Božieho pôsobenia vo svete novými očami. Ak nebudeme ľuďmi, ktorí prenikli spolu s Kristom do týchto tajomstiev, veľmi ľahko sa staneme najatými pastiermi, ktorí utekajú pred vlkmi alebo znechutenými organizátormi, či apoštolmi. Iba zmysel pre tajomstvo nám dáva istotu, že *Boh dokáže konať za každých okolností, aj uprostred zdanlivého zlyhania, pretože „tento poklad máme v hlinených nádobách“ 2 Kor 4, 7*. (František, EG 279).

6. O dôležitosti zmyslu pre tajomstvo nám pápež František povedal krásne slová vo svojej homílii na sviatok sv. Jozefa*[[2]](#footnote-2)*. Podľa neho je sv. Jozef ten, ktorý *bol schopný byť chlapom a bol tiež schopný vstúpiť do Božieho tajomstva. Toto je Jozefova svätosť: viesť svoj život, svoje remeslo statočne, s profesionalitou; a v danej chvíli vstúpiť do tajomstva. Keď nám Evanjelium hovorí o Jozefových snoch, dáva nám pochopiť toto: on vniká do tajomstva ... Dnes pri tejto slávnosti sv. Jozefa myslím na Cirkev. Naši veriaci, naši biskupi, naši kňazi, naši zasvätení a zasvätené, pápeži: sú schopní vnikať do tajomstva? Alebo sa potrebujú usmerňovať podľa predpisov, ktoré ich chránia od toho, čo nemôžu sami kontrolovať? Keď Cirkev stratí možnosť vstupovať do tajomstva, stratí schopnosť adorovať. Modlitba adorácie môže nastať iba vtedy, keď sa vstupuje do tajomstva Boha ... Prosme Pána o milosť, aby Cirkev dokázala žiť v konkrétnosti každodenného života a tiež v „konkrétnosti“ – v úvodzovkách – tajomstva. Ak to nedokáže, bude polovičatou Cirkvou, bude zbožným združením, vedeným predpismi, ale bez zmyslu adorácie. Vstúpiť do tajomstva nie je snívať; vstúpiť do tajomstva je presne toto: adorovať. Vstupovať do tajomstva je konať dnes to, čo budeme robiť v budúcnosti, keď prídeme do Božej prítomnosti: adorovať. Nech Pán dá Cirkvi túto milosť.“*

* Som ochotný stať sa učeníkom nebeského kráľovstva ?
* Nepredkladám evanjelium a vieru ako niečo príliš jasné a logické – zabúdajúc na tajomstvá?
* Vnímam dejiny sveta, Cirkvi i jednotlivých ľudí v optike tajomstva?
* V modlitbe sa viem postaviť pred tajomného Boha a nachádzam si priestor na to, aby som zotrval pred ním v tichu?

### Piatok doobeda

*Nerozumiete tomuto podobenstvu? Ako potom porozumiete všetkým ostatným podobenstvám? (Mk 4,13)*

# 2. Podobenstvo „o rozsievačovi“.

1. **Prvé podobenstvo** (Mt13,3-9) nazývame Podobenstvom o rozsievačovi. Z hľadiska literárneho tento názov nie je veľmi výstižný. Pravé meno tohto podobenstva, ktoré vychádza z obsahu, by mohlo byť „o osudoch zrna“ alebo ešte lepšie „o štyroch druhoch pôdy“. Rozsievač sa naozaj nejaví ako centrálna postava tejto krátkej rozpravy, hoci sa dá vybadať, že je to sám Ježiš. Avšak jeho jedinou úlohou sa javí *zasiať semeno* a potom *odchádza zo scény*. To, čo ešte musel urobiť, ako to vyplýva z kontextu, že *vyšiel z domu* na pole sveta.

2. Učeník kráľovstva sa teda musí oslobodiť o akéhokoľvek triumfálneho pohľadu na Krista. Nijaké zázraky, ktoré urobil, obdiv zástupov, ktorý získal, nie sú pre neho hodnotou. On prišiel, prehovoril, rozosial slovo, ktoré bolo z väčšej časti neprijaté. A potom odišiel. A vieme ako – potupným a krutým odchodom skrze kríž. Všetko sa začalo až potom. Až po toľkom neúspechu prichádzajú 30, 60 a 100 násobné úrody.

3. Podobenstvo však v rôznych obdobiach Cirkvi nestráca svoju aktualitu. Ak sa osobne či spoločne naviažeme na úspechy, slávu a zabezpečenie, Cirkev, ktorá sa leskne pred očami sveta, prestáva byť Kristova. Učeníci kráľovstva, ktorí každý podľa svojho daru pochopili toto podobenstvo, sa neboja zlého, neboja sa ničiaceho Slnka ani dusiaceho tŕnia, teda všetkého toho, čo okolo seba vidia. Neznechucujú sa, nestrácajú vieru. Marek evanjelista necháva povedať Kristovi tieto slová adresované učeníkom: *Nerozumiete tomuto podobenstvu? Ako potom porozumiete všetkým ostatným podobenstvám?* (Mk 4,13) Podobenstvo „o rozsievačovi“ sa takto javí základným podobenstvom, prvým ročníkom v škole kráľovstva – kto sa „nenaučí čítať a písať“, nemôže ísť ďalej.

4. **Rozsievač**. Niet azda tichšej práce ako rozsievanie. Nič nepočuť, nič nebadať. Ježišov príchod bol taký slabý a bezvýznamný. Židia iste očakávali iného mesiáša. Preto Ježiš hovorí tajomne – nezrozumiteľne. Lebo jedni by sa ho snažili zmocniť a urobiť ho podľa svojich predstáv, iní by ho zase zabili pre trúfalosť a už by nám nerozpovedal ostatné podobenstvá. Preto hovorí tajomne a vysvetľuje tým, čo sú mu blízko. Ostatní len hľadia, počúvajú, ale nerozumejú. *Kto je to ten Ježiš, o ktorom počúvame také reči*, pýta sa Herodes a aj Pilát ho vidí prvýkrát. Synedrium rezolútne zavrhne čo i len myšlienku na to, že by Ježiš mohol byť Mesiáš. Biedny v očiach sveta, takmer nespomenutý v historických záznamoch. Ale jeho slovo si postupne podmaňuje svet. Prostredníctvom apoštolov sa rozsieva zrno jeho slov. A toto spoločenstvo žije jeho osud. Slovo vyzobané, slovo uschnuté, slovo udusené, ale aj slovo prinášajúce mnohonásobnú úrodu. A všetko ide vpred nepochopiteľným spôsobom.

5. To, že tu na zemi je kresťanská viera, to nie je logické, ani pochopiteľné. Je oveľa logickejšie, že táto viera je nepochopená, odsudzovaná, zosmiešňovaná i nenávidená. Učeník kráľovstva to vie, ak mu to milosť umožňuje porozumieť.

6. **Toto podobenstvo** nehovorí o tom, čo tvorí obsah a podstatu kráľovstva, ono **opisuje, ako sa kráľovstvo šíri**. Učeník kráľovstva musí v prvom rade vedieť, že kráľovstvo napreduje takýmto paradoxným spôsobom. Stojí pred takou zvláštnou existenciálnou štatistikou: vidí 75% neúspešnosti a potom obrovské úrody niektorých zŕn, ktoré vyvážia stratu tých troch, ktoré sa stratili. Učeník kráľovstva je teda povolaný vybrať si, či sa zameria na tých 75% strát ( 3 zo 4 zŕn sa stratia) a bude plakať, alebo bude vidieť tie tridsať, šesťdesiat a stonásobné úrody (čo predstavuje nárast 3000%, 6000%, 10000%), teda tie krásne veci, čo viera ľuďom dala a dáva. Toto podobenstvo **nehovorí o 4 druhoch ľudí, ale o 4 druhoch postojov** voči Ježišovmu slovu, ktoré sa môže nájsť v každom jednotlivcovi. Jedným z výsledkov hlbšieho zamyslenia sa nad týmto podobenstvom je hlboké vnútorné presvedčenie, že Boh aj uprostred neúspechov vie urobiť úspechy. Toto presvedčenie sa nedá žiť bez daru viery.

7. **Sv. Augustín** bol iste dobrým a učenlivým učeníkom kráľovstva, keď vo svojom spise o katechéze katechumenov[[3]](#footnote-3) veľmi jasne poukazuje na podobenstvo o kúkole, ktoré vidí uskutočnené v cirkevnej situácii vtedajšieho času. Katechizácia nových záujemcov o kresťanskú vieru mala v jeho časoch mnohé ťažkosti a jednou z nich bolo aj to, že v kostoloch, ktoré on označuje ako *Božie sýpky* na zemi, sa popri dobrých kresťanoch (pšenici) nachádzali aj zlí (kúkoľ), ktorí viedli pohoršlivý život. Augustín takto píše svojmu priateľovi, ktorý ho prosil o rady ako vyučovať a formovať. Z Augustínových slov vyberáme: *Kto sa chce stať kresťanom musí v prvom rade pochopiť, že pokušenia sú pre formáciu veriaceho užitočné a musí mu byť povedané, ako proti nim bojovať.* A potom Augustín konkretizuje „kúkoľ“ prítomný v Cirkvi nasledovne: *Takto bude vyzbrojený proti tým pochabým ľuďom, ktorí materiálne napĺňajú kostoly, on však nech je oboznámený s požiadavkami kresťanského života, aby sa tak ľahko nenechal strhnúť opilcami, chamtivcami, klamármi, hazardnými hráčmi, cudzoložníkmi a smilníkmi, milovníkmi hriešnych a krutých divadiel, poskytovateľmi hriešnych ópií, zaklínačmi a hypnotizérmi, veštcami, čo čítajú hviezdy a inými ničomnými praktikami. Nech neverí, že toto všetko sa dá beztrestne robiť, aj keď vidí mnohých kresťanov, ale sú kresťanmi len podľa mena, ktorí toto všetko milujú, robia, propagujú a iným odporúčajú.* Augustín potom ešte dodáva: *určite, keď bude pozorný, nájde v kostoloch aj dobrých kresťanov a v každom prípade nech nevkladá nikdy svoju nádej len do človeka*.

8. Toto Augustínove svedectvo obracia našu pozornosť na druhé podobenstvo z Matúšovej zbierky (o pšenici a kúkoli na poli), ktoré nasleduje hneď po Rozsievačovi. Odborníci na exegézu nás však upozorňujú, že hoci toto podobenstvo z jednej strany nadväzuje na prvé, na druhej strane sú na neho naviazané ďalšie dve. Tak sa nechajme týmto prepojením prekvapiť poobede.

9. My teraz skúmajme naše postoje k Ježišovmu slovu – ale nezabúdajme: tichý rozsievač, ktorý sa tak rýchlo stratil – to je základný motív a jasná a bezpečná cesta učeníka. Ak bude jednoduchý=chudobný ako on, naša pôda sa stane krásnou a úrodnou.

* Viem rozsievať a „odísť“? Pouvažujem nad tým, ako je dôležité nebyť naviazaným na „apoštolskú žatvu“.
* Znechucuje ma, že v toľkých ľuďom sa zrno, ktoré rozsievam stráca? Viem sa tešiť z tých, ktorí prinášajú bohatú úrodu?
* Ako je to s mojou „jednoduchosťou“ a „chudobou“? Viem pracovať ticho, bez hluku a nárokov?
* Modlím sa za to, aby som zasieval viac Božie zrná (slová) než moje zrná (slová)?

### Piatok poobede

*Vytrháme kúkoľ ... potrebujeme silné prostriedky ... je nás tak máličko*

# 3. Tri pokušenia učeníkov

1. Mnohí kresťania považujú podobenstvo o kúkoli a pšenici za akúsi obranu, či vysvetlenie prítomnosti zla vo svete. Nuž vysvetlenie tu vôbec nenájdeme a tým pádom ani nijakú obhajobu. To, že nepriateľ zasial v noci kúkoľ, je skôr obvinením hospodára z jeho neschopnosti ustrážiť si svoje pole. Podobenstvo prináša len konštatovanie zla bez toho, aby niečo povedalo o najhlbších príčinách toho, prečo sa tak stalo a kto to je vlastne ten nepriateľ. Ak by teda bolo centrum podobenstva v uvažovaní nad existenciou zla, tak by to bolo opakovanie prvého podobenstva, v ktorom sa už učeník jasne dozvedel, že rozsievanie Božieho života na zemi sa stretáva s rôznymi druhmi protivenstva. Ťažkosti a bolesti, námahy uprostred tŕnia sú pevnou súčasťou života Božieho kráľovstva na zemi. Ale prečo, to zostáva nezodpovedané.

2. Exegéti nás upozorňujú, že v podobenstvách, ktoré nasledujú po prvom podobenstve, ide o poukázanie na pokušenia, do ktorých sa dostávajú učeníci (sluhovia) Božieho kráľovstva. To prvé nachádzame v tomto podobenstve. Učeníci prezentujú svoju logiku boja proti zlu: **vytrhať zlo, ako náhle sa ukáže**. Túžia po tom, aby Božie pole bolo len čistá pšenica. Toto obrovské pokušenie prítomné v dejinách Cirkvi a neskôr aj sveta[[4]](#footnote-4) mnohokrát víťazilo, často aj v predstaviteľoch samotnej katolíckej Cirkvi. Skrátka neochota zniesť dobro a zlo pospolu.

4. Venujme teraz pozornosť kúkoľu. V prvom rade môžeme vidieť určitú iróniu, zosmiešnenie Božej činnosti – hospodár podobne ako rozsievač, rozsievajú. Aj nepriateľ zasieva. Diabol je ako opica, ktorá napodobňuje Boha, robí to čo on, ale nie na svetle, ale potme a nerozsieva zrno, ale neužitočný kúkoľ. Podobenstvo nás ubezpečuje o viacerých dôležitých skutočnostiach. Ponajprv o tom, že dobro je prvotné a zlo je do neho len primiešané (podobne ako kniha Genezis hovorí). Zlo nie je prvotné a Boh ho neprišiel naprávať a zlo nie je ani rovnocenné dobru, svet nie je postavený na princípe dobra a zla. Zlo je len niečo, čo sa primiešalo a nemá moc nad pšenicou. Nie je ako tŕnie, ktoré by dusilo pšenicu. A  je tu aj druhá dobrá správa podobenstva: ani hospodár, ani sluhovia sa nejavia v ohrození z tohto zlého skutku. Môžeme teda konštatovať, že tajomstvo zla nie je vysvetlené, ale je správne osvetlené, aby sme neupadli do mylných predstáv.

5. Niektoré trochu moralistické exegézy tohto textu uvádzajú, že kúkoľ sa môže stať pšenicou a pšenica kúkoľom, a preto treba čakať až do konca. Táto úvaha, v niečom možno povzbudivá, nevychádza však dôsledne z obrazu, ktorý nám evanjeliový text ponúka. Ešte raz si môžeme podčiarknuť, že centrum podobenstva je viac v postoji sluhov-učeníkov a v postoji hospodára, než v zameraní sa na vzťah medzi kúkoľom a pšenicou. Zamerajme sa na uvažovanie o tom, ako je pre Božích sluhov nebezpečné, keď ho chcú urýchlene a netrpezlivo riešiť. V tej chvíli si osvojujú úlohu súdiť, ľahko sa stavajú nad ostatných a veľmi ľahko narobia viac zla než osohu. Lenže Hospodárovi ide o každý klas pšenice, tak ako mu ide o každú ovečku, ktorú je ochotný hľadať. Toto posolstvo isto nechce, aby učeníci kráľovstva boli absolútne nečinní voči zlu. Samotný Matúš nám v 18. kapitole ponúka postup proti zatvrdlivým hriešnikom, ktorí pohoršujú maličkých. Aj sv. Pavol poukazuje na skúsenosť exkomunikácie v prvých kresťanských komunitách. Učeník kráľovstva však nemá podľahnúť predstave, že zlo je možné úplne odstrániť a tiež to, že trpezlivá láska je najistejšou cestou vpred.

5. **Horčičné zrnko a kvas**. Spoločnou črtou týchto podobenstiev je skromný začiatok a veľký výsledok na konci. Horčičné zrnko učí učeníkov kráľovstva **nepodľahnúť predstave, že pre šírenie Božieho kráľovstva sú nutné veľké prostriedky**. Maličký kvások zamiesený do troch mier múky zase učí, že **malé spoločenstvo učeníkov nesmie podľahnúť strachu z veľkosti sveta**, v ktorom sa nachádza. Obe podobenstvá sa vzájomne dopĺňajú. Horčičné zrnko zasieva muž, kvas vkladá do múky žena. Za malým zrnkom a za kúskom kvásku sa takto skrýva Božia láska k svetu, otcovská i materská[[5]](#footnote-5).

6. **Nepodľahnime pokušeniu znechutiť sa z prítomnosti zla a nedokonalosti**, nepodľahnime predstave, že musíme mať silnú a všetkými prostriedkami zabezpečenú Cirkev a nepodľahnime panike, keď vidíme, že kresťanské spoločenstvo je oproti svetu stále menšie a menšie. Ak budeme mať Boží pohľad trpezlivosti, ak objavíme silu skrývajúcu sa v malom zrnku a v kúsku kvasu, nemusíme sa ničoho báť. Tieto tajomstvá však treba objaviť. Boh, ktorý nesmierne prevyšuje všetko, čo jestvuje, prichádza do tohto sveta oveľa menší než by sme si mohli pomyslieť, oveľa pokornejší, než by sme si vedeli predstaviť, oveľa jednoduchší než by sme verili, oveľa bližší ako by sme sa odvážili nádejať. Ako pre Židov, tak aj pre nás je to tajomné, prekvapivé a protirečiace našej mentalite, lebo my máme radi silného a mocného Boha, ktorý by bol oporou víťazstiev a úspechov. Ježiš vo svojich tajomných podobenstvách i v sebe samom zjavuje Boha, ktorý je tak veľký, že si môže dovoliť ukázať sa ako malý a chudobný. Toto je pohoršenie, ktoré sprevádza kráľovstvo vo všetkých časoch. A my učeníci Krista, keď neobjavíme tajomstvo tohto kráľovstva, tak budeme lamentovať na slabosťou nášho Boha. Budeme sa báť, že sme biedni a nič nemôžeme, že sme len kúsok kvásku oproti veľkej mase múky dnešného ľudstva sveta.

7. **Nebojme sa teda stratiť sa medzi ľuďmi**. Robiť jednoduché veci s jednoduchými prostriedkami. Dôležitejšie než naše prostriedky je naša skromnosť, dôležitejšie než naše množstvo je naša schopnosť prenikať a zvnútra premieňať. Múka sa nikdy nestane kvasom a kvas múkou. Ale spolu vznikne chlieb večného života pre celé ľudstvo. Preto milujme ľudstvo, ponúkajme mu kvas evanjelia. A hlavne sa netreba báť, že sa všetko končí, keď sa rozpadávajú zabezpečené štruktúry kresťanstva. Kto by chcel vidieť Božie kráľovstvo alebo Cirkev, majestátnu a vyvýšenú, schopnú silou vtlačiť svoje predstavy do spoločnosti, Cirkev plnú pozitívnych štatistík a účinnosti jej pracovníkov, ten si pomýlil dobu: žije ešte v Starom zákone.

* Viem nechať rásť všetko až do žatvy a mať istotu, že Božia pšenica sa nestratí? Netlačím, nenalieham nie som príliš kritický a netrpezlivý?
* Nerobím malé a jednoduché veci, lebo túžim po veľkých a navonok účinných?
* Verím, že aj malé skromné semienka môžu priniesť veľké veci?

### Sobota doobeda

*Objavy a úlohy*

# 4. Poklad, Perla, Sieť plná rýb

1. V prvom podobenstve nám Ježiš predstavil seba, svoju úlohu a najmä ťažkosti i radosti Božieho pôsobenia vo svete, totiž ako ťažko sa Božie slovo ujíma, ale aj ako je úžasne plodné, keď sa príjme. Potom sme sa dozvedeli, že učeníci Božieho kráľovstva si musia dať pozor na tri pokušenia, ktoré sa skrývajú v podobenstve o kúkoli a pšenici, o horčičnom zrnku a o kvase, ktorý prenikne veľké množstvo múky. Teraz sa zameriame na posledné tri podobenstvá, ktoré uzatvárajú túto zbierku.

2. **Podobenstvo o poklade a perle.** Po vysvetlení podobenstva o kúkoli nám evanjelium prezentuje dve malé podobenstvá, ktoré navzájom veľmi silno súvisia, vzájomne sa dopĺňajú. V prvom rade si všimnime ich rovnakú štruktúru, ktorú môžeme vyjadriť pomocou slovies: *nájsť – ísť – predať – kúpiť.* Aj keď je ich štruktúra rovnaká, dve rozpravy majú v sebe podstatný rozdiel.

V prvej rozprave je muž, ktorý nič nehľadá, ale postretne ho šťastie: náhodou objaví poklad. V druhom podobenstve nájdeme kupca perál. On hľadá krásne perly a zrazu, konečne nájde tú najvzácnejšiu. Objav perly sa javí aj ako výsledok jeho hľadania. Podľa niektorých komentátorov muž, ktorý tak úplne náhodou objavil poklad, predstavuje pohanov, kupec, ktorý hľadá perly predstavuje Židov, ktorí preberajú perly Božieho zjavenia, až sa im zjaví tá najvzácnejšia – Kristus.

3. Obe postavy si uvedomujú, že stretli rozhodujúce životné šťastie, ktoré celkom zmení ich život. Ale aby sa ho mohli zmocniť, je nutné, aby predali, aby sa vzdali všetkého ostatného. Tu jasne vidíme základnú požiadavku, ktorú Ježiš hovorí svojím nasledovníkom: *kto sa nezriekne všetkého, čo má, nemôže byť mojím učeníkom*. Tieto dve podobenstvá však ponúkajú veľmi dôležitú perspektívu na toto zrieknutie sa. Ono predpokladá **objav, ktorý naplní srdce radosťou**. Je to radosť objavu, ktorá nabáda človeka, aby sa zriekal (všimnime si stať o Zachejovi Lk 19,6-8). Nadobúdať Božie kráľovstvo nie je nejaké asketické úsilie, ale spontánne rozhodnutie. Nie je to “*ťažká a náročná voľba*“, nevolíme si ho z donútenia, nie je ovocím obety alebo ľudského úsilia. My často hovoríme o tom, čo nás to stojí, že žijeme podľa evanjelia, ale tieto podobenstvá na také niečo ani nepomyslia.

4. Učeníci kráľovstva sa v očiach ľudí javia divní, lebo oni vymenili viditeľné bohatstvá a úspechy za to, čo je ľudským očiam neviditeľné. Preto sa synovia a dcéry kráľovstva javia zvonku ako oklamaní alebo skrachovaní chudáci, oni však práve takto nadobudli obrovské bohatstvo, ktoré je ľudským očiam neviditeľné a ľudskému zmýšľaniu nepochopiteľné.

5. Tieto dve podobenstvá nám takto podčiarkujú to, čo nám evanjeliá hovoria v blahoslavenstvách. Blažení chudobní sú na prvom mieste – to sú tí, čo predali všetko s radosťou a kúpili si to, čo im umožní prístup k tomu najväčšiemu pokladu, k najvzácnejšej perle. Vskutku, čítať toto blahoslavenstvo bez tejto súvislosti je veľmi ochudobňujúce. V tejto perspektíve aj tí, ktorí nie sú chudobní, vedia, ako sa chudobnými môžu stať. Na druhej strane nás táto perspektíva upozorňuje na to, že chudoba sama v sebe nie je cieľom. My nemáme prísť do neba chudobní, ale s pokladom, pre ktorý sme chudobu prijali. Predať všetko teda nemá hodnotu, iba predať všetko pre vlastnenie pokladu Božieho kráľovstva, to má hodnotu.

6. Krásnu ozvenu tohto tajomstva Božieho kráľovstva nám Duch svätý zachytil v postave sv. Pavla. Pavol píše Filipanom: *čo mi bolo ziskom, kvôli Kristovi pokladám za stratu. A vôbec všetko pokladám za stratu pre vznešenosť poznania Krista Ježiša, môjho Pána. Preň som všetko stratil a pokladám za odpadky, aby som získal Krista* (Flp 3,7-8) A aj sv. Peter jasne naznačuje, že zrieknutie sa v kresťanstve nie je pre samotné zrieknutie sa, keď sa jasne pýta: *Pozri, my sme opustili všetko a išli sme za tebou. Čo z toho teda budeme mať?"* (Mt 19,27).

7. **Podobenstvo o sieti**. Záverečné podobenstvo tejto zbierky je z rybárskeho prostredia. A ako hovorí aj kontext evanjelia (urobím z vás rybárov ľudí), jeho zameranie je silne apoštolské. Istým spôsobom je veľmi podobné podobenstvu o kúkoli. Majú aj podobný záver, kde sa hovorí o tom, že na konci sveta sa bude triediť, oddeľovať. A ako roľníci nechávajú všetko dozrievať do času žatvy, tak aj rybári netriedia ryby, kým je sieť ponorená vo vode, ale až keď sa vytiahne na breh.

8. Sieť Božieho kráľovstva zachytáva všetky druhy rýb. Toto nám reprezentuje univerzálnu túžbu Božiu zachytiť všetkých do siete svojho kráľovstva. Niet teda predurčenia, všetci majú možnosť vplávať a nechať sa zachytiť. Jedinou túžbou Boha je, aby sieť bola plná.

9. Niektoré ryby zachytené v sieti Božieho kráľovstva sa ukážu zlé a budú odhodené. Doslovný preklad hovorí *o hnilých rybách*, o rybách, ktoré **boli v sieti, ale boli bez života**. To naznačuje osud tých, ktorí síce sú kresťania, ale nenadobudli alebo stratili Boží život. Kto je bez života pred Bohom? My nejaké náznaky môžeme vidieť, ale nie je to na nás, aby sme to konkrétne súdili. Žijeme v čase, keď je sieť ešte pod vodou, a až na brehoch večnosti sa všetko rozsúdi. Tam sa uvidí, kto je dobrá ryba a kto ryba bez života, hnilá, ktorú treba vyhodiť. Iba Boh vidí do srdca človeka, iba on vie, koľko dal a koľko očakával, on pozná najhlbšie odpovede ľudského srdca. V každom prípade je dobré, aby sme už teraz v tomto čase poznali kritérium, podľa ktorého ryby zachytené v sieti Božieho kráľovstva sú živé a ktoré mŕtve. Ponúka nám ho sv. Ján, keď píše: *My vieme, že sme prešli zo smrti do života, lebo milujeme bratov. Kto nemiluje, ostáva v smrti.* (1Jn 3,14) Ryba, ktorá odmieta milovať a uzatvára sa pred životom, začína hniť. Nehnijeme, keď hrešíme zo slabosti, začíname hniť, keď nechceme dať do hry svoj život, keď sa nechceme otvoriť láske.

10. V sieti sú rôzne ryby, ich rôznosť nie je vada, byť iný neznamená automaticky byť zlý. Aj toto podobenstvo nás vyzýva aby sme opustili ideál čistých a bezchybných spoločenstiev. Prijmime zmes ľudí. Hrdinov i tých, ktorí sa vytrvalo snažia, ale aj tých, ktorí majú svoje chyby, ba aj podlosti a úbohosti.

11. Aj napriek prísnemu záveru, posolstvo podobenstva je láska a nádej. Ohnivá pec, plač a škrípanie zubami, podobne aj  podobenstvo o kúkoli a pšenici naznačujú situáciu človeka, ktorý premárnil životne dôležité príležitosti. Inak žatva a úlovok rybolovu sú radostné udalosti. Veriaci majú za úlohu loviť, privádzať ryby do siete slovom, nie je ich úlohou rozlišovať dobré a zlé ryby. A rozsievanie slova urobí náš rybolov úspešným a bohatým.

* Ako chápem ten poklad, či vzácnu perlu? Je to viera (ako súbor predpisov a ponaučení) alebo Kristus (ako osoba plná lásky, ale aj prekvapení)?
* Mám radosť z toho, že poznávam Krista? Učím sa strácať niektoré veci pre neho?
* Som živou rybou v Božej sieti?
* Som odhodlaný prežívať svoj apoštolský život spolupracovníka ako vytváranie siete, ktorá zachytáva množstvo rýb?
* Viem prijímať iné druhy rýb?

### Sobota poobedie

*Kto má uši na počúvanie, nech počúva!“*

# 5. NÁVRAT K TEXTU – pochopili ste to všetko?

1. Teraz je čas opäť sa začítať do prvej zbierky podobenstiev podľa Matúša. Božie kráľovstvo je ako zrno padajúce do zeme, ktoré môže tak všelijako dopadnúť. To zrno denne padá, denne rozhodujem, čo vôbec dopadne do mňa, či skončí spálené, či udusené.

2. Kúkoľ okolo mňa ma provokuje. Koho počúvam viac – moje múdrosti alebo Božiu trpezlivosť? Kúkoľ a pšenica, dobré a zlé ryby sa ma pýtajú, či si neosobujem to, čo je Božie úplne zabúdajúc na Bohočloveka, ktorý neprišiel súdiť, oddeľovať, ale pozývať a zhromažďovať?

3. Horčičné zrnko i kvások v miešaný do troch mier múky sa ma pýtajú na moju apoštolskú odvahu, vytrvalosť, na moju ochotu ísť do sveta a byť vo svete.

4. Náhodný objaviteľ i veľký vyhľadávač sa ma pýtajú, či mám radosť z toho, že poznám tajomstvo spásy alebo sa iba namáhavo usilujem o spásu svojej duše, a tiež, či mám ochotu predať všetko, aby som mohol mať silu Božiu.

5. Je tu čas pýtať sa, či som toto všetko pochopil, či sa zo mňa stane učeník Božieho kráľovstva plný sily a nadšenia z Božej prítomnosti vo svete?

### Nedeľa doobeda

# 6. Žiť v dôvernosti s tajomstvom ako Mária (EG 287-288)

1. Je tu nová etapa evanjelizácie. Presne v tomto čase, keď sa zdá, že Cirkev slabne a sily nepriateľstva obracajú všetko na ruby. Všimnime si však, že Sv. Otec sa netrápi nad svetom, dobre vie, že nepriateľ síce s kúkoľom dokáže zabrať priestor, ale on sa zameriava viac na samotnú Cirkev, na kvalitu spoločenstva učeníkov. *Matku živého evanjelia prosíme, nech oroduje za nás, aby sa toto pozvanie do novej etapy evanjelizácie stretlo s prijatím zo strany celého cirkevného spoločenstva.*

2. Nová etapa evanjelizácie vyžaduje kresťanov v úzkom a dôvernom vzťahu s tajomstvom Božieho kráľovstva. Mária je vzorom pre tých, ktorí chcú ohlasovať evanjelium v dnešnom svete. Isto na tejto púti nechýbajú etapy sucha a temna. Mária ju zažívala už aj v Nazarete, lebo nebolo ľahké žiť s tajomstvom. Ona podstupuje túto *zvláštnu námahu srdca,* prežíva noc viery a akoby cez závoj sa približuje k Neviditeľnému a žije v dôvernosti s tajomstvom. *Takýmto spôsobom totiž Mária mnoho rokov ostávala v dôvernom styku s tajomstvom svojho Syna a napredovala na svojej ceste viery.“* Toto je prvá skutočnosť, ktorú si potrebujeme od Márie vyprosiť, aby tieto naše úvahy a postrehy okolo podobenstiev prerástli do odvážneho a dôverného vzťahu k tajomstvu Božieho kráľovstva, ktoré sme, pevne verím, aspoň časti objavili.

3. *Evanjelizačná činnosť Cirkvi potrebuje mať mariánsky štýl, pozerajúc sa na ňu sa učíme veriť v revolučnú silu nežnosti a lásky. ... Ona kontempluje Božie tajomstvo vo svete, v dejinách a v bežnom živote každého a všetkých*. Ona nás môže naučiť byť skromným kvasom vo veľkom svete. Ona celkom odovzdaná Večnému, nech nám pomôže povedať naše áno, aby do dnešného sveta zaznievala dobrá zvesť evanjelia.

4. Mária zostala verná pod krížom, prijala radostnú útechu vzkriesenia, zjednocovala učeníkov v čakaní na dar Ducha, aby takto zrodila Cirkev, ktorá evanjelizuje. Modlime sa teda:

Vypros nám novú horlivosť vzkriesených, aby sme všetkým zaniesli evanjelium života, ktoré víťazí nad smrťou.

Daj nám svätú odvahu hľadať nové cesty, aby sa ku všetkým dostal dar nepominuteľnej krásy.

Ty, Panna načúvania a kontemplácie, Matka lásky, nevesta večnej svadby,

oroduj za Cirkev, ktorej si najčistejšou ikonou, aby sa nikdy neuzavrela a nezastavila vo svojej vášnivej snahe budovať Kráľovstvo.

Hviezda novej evanjelizácie,  pomôž nám zažiariť vo vydávaní svedectva o spoločenstve, o službe, o horlivej a štedrej viere, o spravodlivosti a o láske k chudobným, aby radosť evanjelia došla až do končín zeme a nijaká periféria nebola ukrátená o jeho svetlo.

Matka živého evanjelia, prameň radosti pre maličkých, oroduj za nás. Amen. Aleluja.

* Uvedomujem si, že Božie tajomstvá sú aj náročné?
* Modlitba mi pomáha byť silným v nežnosti a láske?
* Verím, že teraz, napriek všetkým ťažkostiam sveta i Cirkvi, je čas novej etapy evanjelizácie?

# Prílohy

## Podobenstvá

|  |
| --- |
| „Hľa, rozsievač vyšiel siať. Keď sial, niektoré zrná padli na kraj cesty. Prileteli vtáky a pozobali ich. Iné padli na skalnatú pôdu, kde nemali dostatok zeme. Tie vzišli rýchlo, lebo neboli hlboko v zemi, no keď potom vyšlo slnko, spálilo ich a pretože nemali koreň, uschli. Iné zrná padli do tŕnia, ale tŕnie vyrástlo a udusilo ich. Niektoré zrná padli do dobrej pôdy a priniesli úrodu: jedny stonásobnú, druhé šesťdesiatnásobnú a ďalšie tridsaťnásobnú. Kto má uši, nech počúva!“ Učeníci pristúpili k Ježišovi a opýtali sa ho: „Prečo im hovoríš v podobenstvách?“ On odpovedal: „Preto, že vám je dané poznať tajomstvá nebeského kráľovstva, ale im nie je dané. |
| Predniesol im iné podobenstvo: „Nebeské kráľovstvo je podobné človeku, ktorý na svojom poli zasial dobré semeno. Kým však ľudia spali, prišiel jeho nepriateľ, nasial kúkoľ medzi pšenicu a odišiel. Keď vyrástlo steblo a vyháňalo do klasu, vtedy sa ukázal aj kúkoľ. Sluhovia prišli k hospodárovi a povedali mu: ‚Pane, či si na svoje pole nezasial dobré semeno? Kde sa potom vzal kúkoľ?‘ On im odpovedal: ‚To urobil nepriateľ.‘ Sluhovia sa ho spýtali: ‚Chceš, aby sme išli a vyzbierali ho?‘ On však odpovedal: ‚Nie! Aby ste pri zbieraní kúkoľa nevytrhali súčasne aj pšenicu. Nechajte oboje rásť spolu až do žatvy. V čase žatvy poviem žencom: Vyzbierajte najprv kúkoľ a zviažte ho do snopov na spálenie, ale pšenicu zvezte do mojej stodoly.‘“ |
| Predložil im aj iné podobenstvo: „Nebeské kráľovstvo je podobné horčičnému zrnku, ktoré človek vzal a zasial na svojom poli. Hoci je zo všetkých semienok najmenšie, keď vyrastie, je väčšie ako všetky iné rastliny a stáva sa z neho strom, takže prilietajú nebeské vtáky a hniezdia v jeho konároch.“ |
| Povedal im ďalšie podobenstvo: „Nebeské kráľovstvo je podobné kvasu, ktorý vzala žena a zamiesila do troch mier múky, takže všetko vykvasilo.“ |
| Nebeské kráľovstvo je podobné pokladu ukrytému v poli. Keď ho človek nájde, skryje ho, od radosti ide a predá všetko, čo má, a kúpi to pole. |
| Nebeské kráľovstvo je ďalej podobné kupcovi, ktorý hľadá krásne perly. Keď objaví jednu drahocennú perlu, odíde, predá všetko, čo má, a kúpi ju. |
| A zasa nebeské kráľovstvo sa podobá sieti, ktorú spustia do mora a ona zachytáva všetky druhy. Keď je plná, vytiahnu ju na breh, posadajú si, dobré vyberú do nádob a zlé vyhodia von. Tak bude aj na konci sveta: vyjdú anjeli, oddelia zlých od spravodlivých a hodia ich do ohnivej pece. Tam bude plač a škrípanie zubami. |
| "Preto sa každý zákonník, ktorý sa stal učeníkom nebeského kráľovstva, podobá hospodárovi, ktorý vynáša zo svojej pokladnice veci nové i staré." |

## Božie kráľovstvo - (Ján Pavol II., *Redemptoris missio*, 12-20. r. 1990)

12. "Boh, plný milosrdenstva, bol nám zjavený Ježišom Kristom ako Otec, jeho Syn sám v sebe ho zjavil a dal poznať."21 To som napísal na začiatku encykliky "*Dives in misericordia*", aby som ukázal, ako Kristus je zjavením a stelesnením Otcovho milosrdenstva. Spása pozostáva v tom, že veríme v tajomstvo Otca a jeho lásky a prijímame ho. Táto láska sa ukazuje a stáva sa darom v Ježišovi skrze Ducha. Tak sa uskutočňuje Božie kráľovstvo, ktoré bolo pripravované už v Starom zákone skrze Krista a v Kristovi uskutočnené a zvestované Cirkvou všetkým národom. Cirkev účinkuje a modlí sa, aby sa ono uskutočnilo dokonalým a definitívnym spôsobom.  
Starý zákon dosvedčuje, že Boh si vyvolil a sformoval jeden národ, aby zjavil a uskutočnil svoj plán lásky. Ale zároveň Boh je Stvoriteľom a Otcom všetkých národov, stará sa o ne, jeho požehnanie platí všetkým (Gn 12,3), so všetkými uzavrel zmluvu (Gn 9,1-12). Izrael zakusuje existenciu jedného osobného Boha a Vykupiteľa a stáva sa svedkom a zvestovateľom medzi národmi. Počas svojich dejín si Izrael uvedomuje, že jeho vyvolenie má všeobecný význam.

Kristus sprítomňuje kráľovstvo

13. Ježiš z Nazaretu uskutočňuje Boží plán. Keď prijal pri krste Ducha Svätého, prejavuje svoje mesiášske poslanie, chodí po Galilei, ohlasuje Božie evanjelium a hovorí: "Čas sa naplnil a Božie kráľovstvo sa priblížilo. Kajajte sa a verte evanjeliu" (Mk 1,14-15). Hlásanie a budovanie Božieho kráľovstva je náplňou jeho poslania. "Nato som bol poslaný" (Lk 4,43). Ba ešte viac, Ježiš sám je "blahozvesťou", ako už na začiatku svojho poslania zdôrazňuje v synagóge svojej domoviny, keď vzťahuje na seba slová Izaiáša o Pomazanom, ktorý je poslaný od Ducha Pána (Lk 4,14-21). Keďže Kristus je "blahozvesťou", nie je rozdiel medzi posolstvom a zvestovateľom, medzi slovom, konaním a bytím. Jeho sila, tajomstvo účinku jeho konania je v úplnej identite posolstva, ktoré prináša: oznamuje "blahozvesť" nielen tým, čo hovorí a koná, ale tým, čím je Ježišova činnosť je opisovaná v súvise s jeho putovaním po krajine. Horizont jeho poslania pred Veľkou nocou je ohraničený na Izrael. S Ježišom prichádza niečo nové, čo má rozhodujúci význam. Eschatologická realita sa neodsúva na ďaleký koniec sveta, je už blízko a začína sa uskutočňovať. "Božie kráľovstvo je blízko, treba prosiť, aby prišlo, viera ho vidí už účinkovať v znameniach, ktoré sú v zázrakoch, vo vyháňaní zlých duchov, v ohlasovaní blahozvesti chudobným" (Lk 4,18). V stretnutí Ježiša s pohanmi je jasné, že prístup ku kráľovstvu sa umožňuje vierou a obrátením, a nie jednoducho národnou príslušnosťou.

Kráľovstvo, ktoré Ježiš prináša, je Božie kráľovstvo. Ježiš sám zjavuje, kto je tento Boh, ktorému dáva dôverné meno "Abba", Otec. Boh, ako to vysvitá hlavne z podobenstiev, je otvorený pre núdze a biedy každého človeka, je láskavý Otec, plný súcitu, odpúšťa a dáva vďačne vyprosovanú milosť.

Svätý Ján nám hovorí, že Boh je láska (1Jn 4,8). Každý človek je pozvaný "obrátiť sa" a "veriť" v milosrdnú lásku, ktorú Boh má pre neho. Kráľovstvo bude rásť v takej miere, v akej sa každý človek naučí v úprimnej dôvernosti modlitby obracať sa na Boha ako Otca a že sa snaží plniť jeho vôľu.

Zvláštnosti a požiadavky kráľovstva

14. Ježiš zjavuje postupne zvláštnosti a požiadavky kráľovstva svojím slovom, svojím konaním a vôbec svojou osobou. Božie Kráľovstvo je určené pre všetkých ľudí, lebo všetci sú povolaní byť do neho začlenení. Aby tento aspekt vyzdvihol, obracal sa Ježiš zvlášť ku tým, čo žili na okraji spoločnosti. Pri zvestovaní blahozvesti dával im prednosť. Na začiatku svojej činnosti ohlásil, že je poslaný priniesť chudobným blahozvesť. Tých, čo sa stali obeťou odmietnutia a opovrhnutia, vyhlásil "Blahoslavení chudobní" (Lk 6,20); okrem toho umožňuje týmto okrajovým existenciám zakúsiť oslobodenie tým, že u nich a s nimi stoluje, zachádza s nimi ako s rovnocennými a priateľmi, dáva im cítiť, že sú od Boha milovaní, a takto zjavuje svoje bezhraničné citlivé srdce voči núdznym a hriešnikom.  
Oslobodenie a spása v Božom kráľovstve týkajú sa ľudskej osoby v jej fyzickej i duchovnej dimenzii. Dve činnosti sú pre jeho poslanie príznačné: uzdravovanie a odpúšťanie. Početné uzdravenia ukazujú jeho veľký súcit s ľudskou biedou, ale tiež dávajú najavo, že v kráľovstve nebude ani choroby, ani utrpenia a že jeho poslanie od začiatku je zamerané na to, aby ľudí od toho oslobodil. V chápaní Ježiša sú uzdravenia aj znamením pre duchovnú spásu, oslobodenie od hriechu. Keď Ježiš vykonáva uzdravenia, vyzýva veriť, obrátiť sa, túžiť po odpustení. Ak je viera, uzdravenie dosahuje viac, vedie ku spáse. Oslobodenie od posadnutosti a démonov, najväčšie zlo a viditeľný prejav hriechu a vzopretia sa proti Bohu, je znamením, že "Božie kráľovstvo prišlo k vám" (Mt 12,28).

15. Božie kráľovstvo má zmeniť vzťahy medzi ľuďmi a uskutočňuje sa postupne, ako sa ľudia učia navzájom milovať, vzájomne si odpúšťať a vzájomne si slúžiť. Ježiš poníma celý zákon a za stredobod mu dáva prikázanie lásky. Prv než sa rozlúči so svojimi, dáva im nové prikázanie: "Keď som teda ja, Pán a Učiteľ, umyl nohy vám, aj vy si máte jeden druhému nohy umývať" (Jn 13,14). Láska, ktorou Ježiš miloval svet, nachádza svoj vrcholný prejav v obetovaní života za ľudí. Preto je prirodzenosť kráľovstva spoločenstvo všetkých ľudí navzájom a s Bohom.  
Kráľovstvo zahrňuje všetkých jednotlivcov, spoločnosť, celý svet. Pracovať pre kráľovstvo znamená uznanie a napomáhanie Božej dynamiky, ktorá je v dejinách ľudstva prítomná a pretvára ho. Budúcnosť kráľovstva znamená pracovať za oslobodenie od zla vo všetkých jeho formách. Božie kráľovstvo je zjavenie a uskutočnenie spásonosného plánu v jeho celej plnosti.

V Zmŕtvychvstalom sa kráľovstvo završuje a proklamuje

16. Tým, že Boh Ježiša vzkriesil z mŕtvych, premohol smrť a zavŕšil svoje kráľovstvo definitívnym spôsobom. Počas svojho pozemského života je Ježiš prorokom kráľovstva a po svojom utrpení, zmŕtvychvstaní a nanebovstúpení má účasť na Božej moci a jeho vláde nad svetom. Zmŕtvychvstanie dáva Ježišovmu posolstvu, jeho konaniu a jeho celému poslaniu univerzálny význam. Učeníci spoznávajú, že kráľovstvo v osobe Ježiša je už prítomné a že sa v človekovi a vo svete pomocou tajomného spojenia s ním postupne uskutočňuje.  
Po zmŕtvychvstaní ohlasujú učeníci kráľovstvo tým, že zvestujú, že Ježiš zomrel a vstal z mŕtvych. Filip ohlasuje v Samárii "evanjelium o Božom kráľovstve a v mene Ježiša" (Sk 8,12). Pavol ohlasuje v Ríme kráľovstvo Božie a prednáša nehatene a otvorene učenie o Ježišovi Kristovi, Pánovi (Sk 28,31). Prví kresťania ohlasujú kráľovstvo Krista Boha alebo jednoducho večné kráľovstvo nášho Pána Ježiša Krista. V hlásaní Ježiša Krista, s ktorým je kráľovstvo identické, má hlásanie prvotnej cirkvi stredobod. Ako vtedy aj dnes platí, že treba spojiť hlásanie Božieho kráľovstva (obsah hlásania Ježišovho) a hlásanie udalostí Ježiša Krista (hlásanie apoštolov). Obe sa dopĺňajú a vzájomne osvetľujú.

Kráľovstvo vo vzťahu ku Kristovi a k Cirkvi

17. Dnes sa hovorí mnoho o kráľovstve, ale nie vždy v súlade s cirkevným zmýšľaním. Jestvujú chápania spásy a poslania, ktoré možno nazvať "antropocentrické" v zúženom zmysle tohto pojmu, keďže sú zamerané na zemské potreby človeka. V tomto chápaní stáva sa kráľovstvo skôr čisto pozemskou a sekularizovanou skutočnosťou, v ktorej sú rozhodujúcimi programy a boj za spoločensko-ekonomické, politické a kultúrne oslobodenie, ale horizont zostáva uzavretý voči transcendencii. nepochybne, aj na tejto úrovni treba hodnotám napomáhať, ale toto chápanie zostáva v hraniciach oblasti, kde je človek ochudobnený o svoje pravé a hlboké dimenzie a príliš ľahko zostáva len pri čisto zemských pokrokových ideológiách. Ale Božie kráľovstvo nie je z tohoto sveta, nie je odtiaľto.  
Sú potom názory, ktoré jednoznačne dávajú prízvuk na kráľovstvo a označujú sa za také, ktorých centrom je Božie kráľovstvo. Chcú navrhnúť obraz Cirkvi, ktorá nemyslí na seba, ale zaoberá sa vydávaním svedectva pre kráľovstvo a slúži jemu. Je to "Cirkev pre druhých", ako Kristus je "človek pre druhých". Úlohu Cirkvi opisujú v dvoch smeroch, jednak má vytvárať "hodnoty kráľovstva ako pokoj, spravodlivosť, slobodu, bratskosť, jednak má uľahčovať dialóg medzi národmi, kultúrami, náboženstvami, aby sa vzájomne obohacovali a pomáhali svetu otvoriť sa a ísť vždy cestou smerujúcou ku kráľovstvu.

Okrem pozitívnych aspektov majú tieto názory často aj negatívne stránky. Predovšetkým obchádzajú mlčaním osobu Krista. Kráľovstvo, o ktorom hovoria, sa opiera o "teocentriku", lebo - ako oni hovoria - Kristus nemôže byť pochopený tými, ktorí nemajú kresťanskú vieru, kým rôzne národy, kultúry a náboženstvá sa môžu zjednotiť v božskej skutočnosti, nech sa už nazývajú akokoľvek. Z toho istého dôvodu uprednostňujú tajomstvo stvorenia, ktoré sa odzrkadľuje v rôznosti kultúr a náboženských názorov, len nehovoria o tajomstve vykúpenia. Kráľovstvo, ako ho chápu, je vystavené nebezpečenstvu odsunúť Cirkev na okraj, alebo ju podceniť, ako reakciu na domnelú "ekleziocentriku" minulosti, pretože pokladajú Cirkev za obyčajné znamenie, ktoré nie je celkom jednoznačné.  
18. To však nie je Božie kráľovstvo, aké poznáme zo zjavenia. Toto nemôže byť oddelené ani od Krista, ani od Cirkvi.  
Ako sme povedali, Kristus nielen zvestoval kráľovstvo, v jeho osobe je už prítomné a prichádza k zavŕšeniu. A to nielen jeho slovami a jeho skutkami. "Lebo ani Syn človeka neprišiel, aby sa dal obsluhovať, ale aby slúžil a položil svoj život ako výkupné za mnohých (Mk 10,45).22 Kráľovstvo Božie nie je názor, doktrína, program, ktorý možno vypracovať, je to predovšetkým osoba, ktorá má tvar a meno - Ježiš z Nazaretu, obraz neviditeľného Boha.23 Keď kráľovstvo oddeľujeme od Ježišovej osoby, už to nie je Božie kráľovstvo ním zjavené, prekrúti sa buď zmysel kráľovstva, ktoré sa stane len ľudským alebo ideologickým predmetom, alebo sa falšuje identita Krista, ktorý už nie je Pánom, ktorému je všetko podriadené.

Práve tak nemožno kráľovstvo oddeliť od Cirkvi. Ona zaiste nie je cieľom, lebo je zameraná na kráľovstvo, ktorého skutočnosť v jadre a náznakovo predstavuje a ktorého je nástrojom, ale pri tom všetkom jasnom odlíšení medzi Cirkvou z jednej strany a Kristom a kráľovstvom z druhej strany, zostáva Cirkev s oboma nerozlučne spojená. Kristus vybavil Cirkev, svoje telo, plnosťou dobra a prostriedkov spásy. Duch Svätý prebýva v nej, dáva jej život svojimi darmi a charizmami, posväcuje, vedie a obnovuje ju stále.24 Z toho vyplýva zvláštny a jedinečný vzťah, ktorý prideľuje Cirkvi špecifickú a nevyhnutnú úlohu, hoci neobmedzuje dielo Krista a Ducha na svoje viditeľné hranice. Z toho vyplýva aj zvláštny zväzok medzi Cirkvou a Božím a Kristovým kráľovstvom, ktoré "zvestovať a vo všetkých národoch založiť je jej poslaním."25

19. V tomto celkovom pohľade možno pochopiť skutočnosť kráľovstva. Vyžaduje zaiste pomoc ľudského dobra a hodnôt, ktoré sa vhodne nazývajú "evanjeliovými", pretože sú veľmi úzko spojené s evanjeliom. Ale toto napomáhanie, ktoré leží aj Cirkvi na srdci, nemá byť oddelené od iných základných úloh, ako ohlasovanie Krista a jeho evanjelia, zakladanie a rozvoj komunít, čím vzniká živý obraz kráľovstva medzi ľuďmi. Netreba sa obávať, že by sme takto upadli do určitej "ekleziocentriky". Pavol VI., ktorý konštatuje "existenciu do hĺbky siahajúceho spojiva medzi Kristom, Cirkvou a evanjelizáciou",26 povedal tiež, že Cirkev "nie je cieľom, ale že sa usiluje patriť celkom Kristovi, byť v ňom a pre neho a stáť celkom na strane ľudí, byť medzi nimi a pre nich."27  
Cirkev v službe kráľovstva

20. Cirkev je skutočne a konkrétne určená na službu kráľovstva. Predovšetkým hlásaním, ktoré vyzýva na obrátenie. To je prvá a základná služba pre príchod kráľovstva v jednotlivcoch i v ľudskej spoločnosti. Eschatologická spása sa začína už teraz v novom živote v Kristovi. "Tým, ktorý ho prijali, dal moc stať sa Božími deťmi: tým, čo uverili v jeho meno" (Jn 1,12).

Cirkev slúži kráľovstvu i tým, že oboznamuje svet s "evanjeliovými hodnotami", ktoré sú autentickým výrazom kráľovstva a ktoré pomáhajú ľuďom prijať Boha s jeho plánom. Je teda pravda, že skutočnosť kráľovstva sa v náznakoch môže nájsť i mimo hraníc Cirkvi v celom ľudstve, keďže ono tieto "evanjeliové hodnoty" žije a otvára sa účinkovaniu Ducha Svätého, ktorý vanie, kade a ako chce, ale treba tiež povedať, že táto dimenzia kráľovstva zostáva neúplná, ak nie je vypovedaná spolu s kráľovstvom Krista, ktoré je prítomné v Cirkvi a je zamerané na eschatologické zavŕšenie.28

Mnohostranné aspekty Božieho kráľovstva29 neoslabujú základy a ciele misionárskej činnosti, ale ju skôr posilňujú a rozširujú. Cirkev je sviatosťou spásy pre celé ľudstvo a jej činnosť sa neobmedzuje na tých, ktorí prijímajú posolstvo spásy. Ona je hnacou silou na ceste ľudstva k eschatologickému kráľovstvu, je znamením a podporovateľkou evanjeliových hodnôt medzi ľuďmi.30 K nastúpeniu na túto cestu obrátenia prispieva Cirkev svojím svedectvom a svojou činnosťou, dialógom, napomáhaním v ľudskej oblasti, zasadzovaním sa za spravodlivosť a pokoj, za výchovu a opatrovanie chorých, starostlivosť o chudobných a malých, pričom má na zreteli transcendentnú a duchovnú skutočnosť, ktorá pripravuje na eschatologickú spásu.

Cirkev slúži kráľovstvu napokon aj svojím príhovorom, lebo ono je vo svojej prirodzenosti darom a dielom Božím, ako to pripomínajú podobenstvá v evanjeliu a modlitba, ktorú nás naučil sám Ježiš. Musíme si ho vyprosovať, prijať a umožniť mu vo svete rásť. Musíme však spolupracovať aj na tom, aby bolo "od ľudí prijaté a rástlo, kým Kristus neodovzdá Otcovi kráľovstvo a Boh bude vládnuť nad všetkým a vo všetkom" (1Kor 15,24,28).

## O horčičnom zrnku – O kvase. Poznámky a prepojenia so Starým zákonom

A. **Boh iný než naše predstavy**. Veľký teológ Karl Rahner: *Veľa som hovoril o Bohu a napriek tomu viem, že on je ešte oveľa inakší a oveľa ďalej než všetky naše pojmy, definície a úvahy*. Je to síce pekné a skromné vyjadrenie, ale predsa je silne viazané na teológiu a filozofiu. Okrem toho redukuje sa na konštatovanie našej jazykovej obmedzenosti. Učeníci kráľovstva nemusia byť nejakí veľkí odborníci v teológii či filozofii. Každý, aj ten najjednoduchší kresťan, keď pozorne vnikne do tajomstva týchto dvoch podobenstiev, má šancu porozumieť, že Boh je inakší než sú jeho predstavy. Tu nejde len o to, že ho nevieme vyjadriť, tu ide o to, že ho ťažko prijímame, ťažko prijímame to ako on koná, ako sa prejavuje vo svete. A v tejto skutočnosti má ťažkosť každý človek, vysoko vzdelaný a aj negramotný.

B. Je zaujímavé uvedomiť si, že **horčičné zrnko** nikdy nevyrastie na strom. Je to ker. V Starom zákone prorok Ezechiel (17,22-23) používa *obraz stromu* na označenie kráľovstva. Podľa Ezechiela základom nového kráľovstva bude *útly konárik, ktorý vyrastie na mohutný strom a nebeské vtáctvo tam nájde útočisko*. Budú bývať v tieni jeho vetiev. Ježiš vo svojom podobenstve ide ešte o krok ďalej. Rozvoj horčičného zrnka, ktorý označuje ako strom, je v konečnom dôsledku nie veľmi príťažlivý krík. To, čo Ježiš ponúka nemá mať podobu sily a veľkosti, veľkej príťažlivosti. Nie je to kráľovstvo moci a peňazí, nespolieha sa na tieto prostriedky. Božie kráľovstvo je niečo, čo postupne rastie, nezávisle od peňazí a moci. Robí si cestu víťazstvami nad egoizmom.

C. Podobenstvo **o kvase** má v starozákonnom svete tiež veľkú tradíciu. Počas Veľkej noci vyvolený národ, ako otroci v Egypte, jedli *chlieb trápenia* (Dt 16,3). Vo veľkom množstve odkazov a príkazov Izrael má jesť *nekvasený chlieb*, ktorý mu pripomína otroctvo z ktorého bol vyslobodený. Múdroslovné knihy **vidia v kvase nečistý prvok**, ktorý skryto a potichu pôsobí. Ježiš takýto kvas vidí u farizejov a v ich náukách (Mt 16,6.11-12) Aj Pavol nadväzuje na túto negatívnu tradíciu a poukazuje Korinťanom na nebezpečenstvo zlého kvasu, ktorého sa treba zbaviť a byť nekvaseným chlebom – lebo Kristus chlieb života je ovocím Veľkej noci, ktorá podčiarkuje nekvasené chleby. (1Kor 5,6-8) Podobne upozorňuje aj Galaťanov: *Trocha kvasu prekvasí celé cesto* (Gal 5,9).

Všimnime si, že **Ježišove podobenstvo obracia silnú negatívnu tradíciu kvasu** na pozitívnu. Kvas prestáva byť devastujúcou nečistou silou, ale predstavuje silu spásy, ktorá preniká a premieňa cesto na Božie kráľovstvo. Božie kráľovstvo, hovorí toto podobenstvo, má v sebe nezastaviteľnú silu, ktorá dokáže premeniť svet. Kresťania nesmú mať strach „stratiť sa“ vo svete, nenápadne sa skryť v skutočnostiach tohto sveta, lebo práve vďaka nim svet môže rásť v láske. A napokon Ježišove podobenstvo hovoriace o žene, ktorá pokojne robí kvasený chlieb naznačuje, že tu už nie sú otroci, ktorí musia jesť nekvasení chlieb trápenia, ale slobodní ľudia, – to je **chlieb slobodných ľudí.**

Zaujímavým prvkom podobenstva je aj zmienka **o troch mierach múky**. V Starom zákone Sára *zamiesi tri miery múky* pre tajomných návštevníkov, ktorí oznámia Abrahámovi, že Sára bude mať dieťa, čím sa naplnia Abrahámove i jej túžby. (Gn 18,6.10).

Múka je prítomná v obeti Gedeona i v obeti Anny, matky Samuelovej a predstavuje garanciu vernosti. Starozákonné náznaky upozorňujú Ježišových poslucháčov na to, že múka je symbolom vernosti a hostina, ktorú Boh vo svojom kráľovstve pripravuje z múky, ktorá sa pomocou kvasu premení na skvelé jedlo.

Tri miery múky hovoria o veľkej hojnosti, na druhej strane kvas pripomína, že všetko je zatiaľ v štádiu prípravy a vnútornej premeny, ktorá vyžaduje čas. Kvas tiež naznačuje, že premena má byť vnútorná, Boh pôsobí vo vnútri ľudstva. Ježiš hovorí svojej komunite, že bude ako kvas, ako maličké množstvo, ale schopné prekvasiť veľké množstvo. Veriaci nemajú stratiť schopnosť kvasu, prenikavosť, nemajú teda otupiť evanjelium. Ježiš sa nepozerá na ľudstvo pohŕdavo, zhora, či zvonka, nechce, aby jeho spoločenstvo bolo nejakým paralelným svetom alebo ohraničeným kráľovstvom, chce, aby jeho spoločenstvo bolo vo vnútri sveta, súčasťou sveta.

Božie kráľovstvo je teda už vo svete, ale nie viditeľným spôsobom. Boh si vie poslúžiť maličkými. On si volí dlhú a namáhavú cestu – dobyť srdce človeka. Nechce obnovovať štruktúry sveta, pokiaľ sa neobnovili srdcia zvnútra. V prvých generáciách kresťanov to veľmi krásne vyjadruje list Diognetovi.

## Lístok Diognetovi (II-III. storočie) – Kresťania vo svete.

„Kresťania sa nelíšia od ostatných ľudí ani krajom ani rečou ani spôsobom života. Lebo neobývajú vlastné mestá, nepoužívajú nijakú osobitú reč, ani nežijú nejakým nápadným životom. Toto učenie nevynašli oni dajakým rozumovaním alebo úsilím bádavých ľudí, ani nehája ľudskú náuku, ako niektorí.

Obývajú aj grécke aj barbarské mestá, podľa toho, ako komu určil osud. V obliekaní a strave, ako aj v ostatných oblastiach života sa držia domorodých obyčají, no ukazujú obdivuhodný, ba podľa všeobecnej mienky až neuveriteľný životný postoj. Bývajú vo svojej vlasti, ale ako cudzinci. Všetko majú s ostatnými spoločné ako občania a všetko znášajú ako prišelci. Každá cudzia krajina je ich vlasťou, a každá vlasť cudzinou. Ženia sa ako ostatní a plodia deti, ale nemluvňatá neodhadzujú. Stôl majú spoločný, ale lôžko nie.

Sú v tele, ale nežijú podľa tela. Bývajú na zemi, ale svoj domov majú v nebi. Vydané zákony poslúchajú, a svojím životom prevyšujú zákony. Všetkých majú radi, a všetci ich prenasledujú. Nepoznajú ich, a predsa ich odsudzujú. Zabíjajú ich, a oni ožívajú. Sú žobrákmi, a predsa mnohých obohacujú. Všetko im chýba, a pritom všetkým oplývajú. Potupujú ich, a v potupe získavajú slávu. Kazia im povesť, a vydáva sa svedectvo o ich spravodlivosti. Nadávajú im, a oni žehnajú. Urážajú ich, a požívajú úctu. Hoci robia dobro, trestajú ich ako zločincov. Keď sú trestaní, radujú sa, akoby ožívali. Židia proti nim vedú vojnu ako proti cudzincom a pohania ich prenasledujú. Ale tí, čo ich nenávidia, nevedia povedať príčinu svojho nepriateľstva.

Jedným slovom: **Čím je duša v tele, tým sú kresťania vo svete.** Duša je rozptýlená po všetkých údoch tela, kresťania po mestách sveta. Duša býva v tele, ale nie je z tela; aj kresťania bývajú vo svete, ale nie sú zo sveta. Neviditeľná duša je uzavretá vo viditeľnom tele; aj kresťanov vidieť vo svete, ale ich nábožnosť je neviditeľná. Telo nenávidí dušu a bojuje proti nej, hoci mu ona nekrivdí tým, že mu bráni oddávať sa pôžitkom; aj svet nenávidí kresťanov, hoci mu nerobia krivdu, len preto, že sa stavajú proti rozkošiam.

Duša miluje telo, hoci ju ono i jeho údy nenávidia; aj kresťania milujú tých, čo ich nenávidia. Duša je uzavretá v tele, ale ona udržiava telo; aj kresťanov drží svet ako vo väzení, no oni udržujú svet. Nesmrteľná duša prebýva v smrteľnom stánku; aj kresťania putujú uprostred porušiteľných vecí, ale očakávajú nebeskú neporušiteľnosť. Duša sa krotením v jedle a pití stáva lepšou; aj kresťania vystavení mukám deň čo deň vzrastajú počtom. Boh ich postavil na také význačné miesto, ktoré nesmú opustiť.“

## František Evangelii gaudium 287-288

287. Matku živého evanjelia prosíme, nech oroduje za nás, aby sa toto pozvanie do novej etapy evanjelizácie stretlo s prijatím zo strany celého cirkevného spoločenstva. Ona je žena viery, ktorá kráča vo viere,[214] a „jej jedinečná púť viery je pre Cirkev trvalým orientačným bodom“.[215] Ona sa dala viesť Duchom Svätým po ceste viery k poslaniu služby a plodnosti. My dnes upierame svoj pohľad na ňu, aby nám všetkým pomohla ohlásiť posolstvo spásy a aby sa noví učeníci stali pracovitými hlásateľmi evanjelia.[216] Na tejto púti evanjelizácie nechýbajú ani etapy sucha, temna a námahy, ktorú zažívala aj Mária počas rokov v Nazarete, keď Ježiš rástol: „Je to začiatok evanjelia, začiatok dobrej, radostnej zvesti. Nie je však ťažko v tomto začiatku postrehnúť zvláštnu námahu srdca, spojenú s určitou ,nocou viery‘ – aby sme použili výraz svätého Jána z Kríža  –, akoby ,závoj‘, cez ktorý sa treba približovať k Neviditeľnému a žiť v dôvernosti s tajomstvom. Takýmto spôsobom totiž Mária mnoho rokov ostávala v dôvernom styku s tajomstvom svojho Syna a napredovala na svojej ceste viery.“[217]

288. Evanjelizačná činnosť Cirkvi má mariánsky štýl. Vždy keď sa pozrieme na Máriu, dokážeme znovu uveriť v revolučnú silu nežnosti a lásky. V nej vidíme, že pokora a nežnosť nie sú čnosťami slabých, ale silných, ktorí nepotrebujú zle zaobchádzať s druhými, aby sa cítili dôležití. Keď sa pozrieme na ňu, zistíme, že tá, ktorá velebila Boha, pretože „mocnárov zosadil z trónov“ a „bohatých prepustil naprázdno“ (Lk 1, 52. 53), je tá istá, ktorá zabezpečuje teplo domova nášmu hľadaniu spravodlivosti. Je to tá, ktorá starostlivo uchováva „všetky tieto slová vo svojom srdci“ (Lk 2, 19). Mária dokáže rozpoznať stopy Ducha Svätého vo veľkých udalostiach, ale aj v tých, ktoré sa zdajú nepatrné. Kontempluje Božie tajomstvo vo svete, v dejinách a v bežnom živote každého a všetkých. Je to modliaca sa a pracujúca žena v Nazarete a je to aj naša starostlivá Pani, ktorá vychádza zo svojej obce, aby sa „ponáhľala“ (Lk 1, 39) pomáhať druhým. Táto dynamika spravodlivosti a nežnosti, kontemplácie a kráčania v ústrety druhým robí z nej cirkevný vzor evanjelizácie. Prosíme ju, nech nám pomáha svojou materinskou modlitbou, aby sa Cirkev stala domovom pre mnohých, matkou pre všetky národy, a aby umožnila zrodenie nového sveta.

Sám Vzkriesený – s mocou, ktorá nás napĺňa nesmiernou dôverou a tou najpevnejšou nádejou – nám hovorí: „Všetko robím nové“ (Zjv 21, 5). Spolu s Máriou kráčajme plní dôvery k tomuto prísľubu a povedzme jej:

Panna a Matka Mária,

ty, ktorá si vedená Duchom

prijala Slovo života

v hĺbke svojej pokornej viery,

celkom odovzdaná Večnému,

pomôž nám povedať naše „áno“

v naliehavosti väčšej než kedykoľvek predtým,

aby znova zaznela dobrá zvesť o Ježišovi.

Ty, plná Kristovej prítomnosti,

priniesla si radosť Jánovi Krstiteľovi,

takže zaplesal v lone svojej matky.

Ty, rozochvená jasotom,

ospievala si Pánove obdivuhodné skutky.

Ty, ktorá si zostala pevne stáť pod krížom

s neochvejnou vierou

a prijala si radostnú útechu vzkriesenia,

zhromaždila si apoštolov v očakávaní Ducha,

aby sa zrodila Cirkev, ktorá evanjelizuje.

Vypros nám novú horlivosť vzkriesených,

aby sme všetkým zaniesli evanjelium života,

ktoré víťazí nad smrťou.

Daj nám svätú odvahu hľadať nové cesty,

aby sa ku všetkým dostal

dar nepominuteľnej krásy.

Ty, Panna načúvania a kontemplácie,

Matka lásky, nevesta večnej svadby,

oroduj za Cirkev, ktorej si najčistejšou ikonou,

aby sa nikdy neuzavrela a nezastavila

vo svojej vášnivej snahe budovať kráľovstvo.

Hviezda novej evanjelizácie,

pomôž nám zažiariť vo vydávaní svedectva o spoločenstve,

o službe, o horlivej a štedrej viere,

o spravodlivosti a o láske k chudobným,

aby radosť evanjelia

došla až do končín zeme

a nijaká periféria nebola ukrátená o jeho svetlo.

Matka živého evanjelia,

prameň radosti pre maličkých,

oroduj za nás.

Amen. Aleluja.

1. Budeme sa teda venovať tzv. prvej galilejskej zbierke podobenstiev a v jej verzii podľa Matúša. Takúto zbierku má aj evanjelista Marek (Mk4,1-34) i Lukáš (Lk8,4-18) Lukáš má túto zbierku kratšiu, uvedomme si však koľko osobitných Ježišových podobenstiev nám odovzdal len on (márnotratný syn, milosrdný Samaritán, chudobná vdova ...) Okrem tejto zbierky podobenstiev máme aj druhú zbierku, ktorá sa viaže na Jeruzalem (Mt 25 – podobenstvo o Talentoch, o múdrych a hlúpych pannách a o poslednom súde; pod. Lk 19,11-27) [↑](#footnote-ref-1)
2. Homília na sviatok sv. Jozefa 19. marca 2020. [↑](#footnote-ref-2)
3. Augustín, *Katechéza pre začiatočníkov*. [↑](#footnote-ref-3)
4. Väčšina heretických prúdov kresťanstva trpí touto predstavou: gnostici a manichejci v prvých storočí, katari a nasledovníci Petra Valda, husiti i neskorší reformátori XVI. storočia, všetci chcú vytvoriť Cirkev bez hriechu a vytrhnúť z nej všetko, čo je hriešne. Toto evanjeliové pokušenie sa premieta aj do osvietenských a komunistických ideí, ktoré predkladajú ideály odstránenia príčin zla zo spoločnosti a nastolenie absolútneho dobra, pomocou revolúcie. Na druhej strane práve prítomnosť zla a hriešnosti tvorí základ odmietania Cirkvi, ktorá by predsa „mala byť bez hriechu“ a bez hriešnikov. [↑](#footnote-ref-4)
5. V dodatku nájdete ešte nejaký hlbší komentár k týmto dvom podobenstvám. [↑](#footnote-ref-5)